**คู่มือสำหรับประชาชน : การจัดตั้งคลังสินค้าทัณฑ์บนสำหรับอู่ซ่อมหรือสร้างเรือ - ขั้นตอนการขออนุมัติหลักการจัดตั้งคลังสินค้าทัณฑ์บนสำหรับอู่ซ่อมหรือสร้างเรือ**

**หน่วยงานที่ให้บริการ :** สำนักสิทธิประโยชน์ทางภาษีอากรกระทรวงการคลัง

**หลักเกณฑ์ วิธีการ เงื่อนไข (ถ้ามี) ในการยื่นคำขอ และในการพิจารณาอนุญาต**

หลักเกณฑ์  
1) ผู้ขออนุมัติจัดตั้งคลังสินค้าทัณฑ์บนสำหรับอู่ซ่อมหรือสร้างเรือ จะต้องเป็นรัฐวิสาหกิจ หรือส่วนราชการที่มีฐานะเป็นนิติบุคคล หรือบริษัท มหาชน จำกัด ซึ่งจัดตั้งขึ้นตามพระราชบัญญัติบริษัทมหาชน จำกัด พ.ศ. 2535 หรือบริษัท จำกัด ซึ่งจัดตั้งขึ้นตามประมวลกฎหมายแพ่งและพาณิชย์  
2) จะต้องเป็นผู้ที่ดำเนินกิจการอู่ซ่อมหรือสร้างเรือหรือส่วนของเรือ ซึ่งมีผู้ถือหุ้นสัญชาติไทยเกินร้อยละ 50 เว้นแต่ผู้ที่ได้รับการส่งเสริมการลงทุนตามกฎหมายว่าด้วยการส่งเสริมการลงทุน  
3) เป็นผู้มีความสามารถในการซ่อมหรือสร้างเรือเดินทะเล หรือส่วนของเรือเดินทะเลที่มีขนาดเกิน 60 ตันกรอสขึ้นไป โดยมีหนังสือรับรองความสามารถจากสำนักส่งเสริมการขนส่งทางน้ำและพาณิชย์นาวี  
4) ต้องไม่เคยมีประวัติการกระทำความผิดอย่างร้ายแรงตามกฎหมายว่าด้วยศุลกากรและกฎหมายอื่น ที่เกี่ยวข้องกับการศุลกากร จากการตรวจสอบย้อนหลัง 3 ปี นับแต่วันที่ยื่นคำขอ  
5) สถานที่ขอจัดตั้งจะต้องอยู่ในบริเวณที่อธิบดีหรือผู้ที่อธิบดีมอบหมายเห็นว่าเหมาะสม ซึ่งเจ้าหน้าที่สามารถปฏิบัติงานได้สะดวกและรัดกุม  
6) เป็นผู้มีกรรมสิทธิ์หรือสิทธิครอบครองหรือมีสิทธิในการใช้พื้นที่ที่ขอจัดตั้งโดยชอบด้วยกฎหมาย  
7) ต้องดำเนินการก่อสร้างตามแบบแปลนแผนผัง (พิมพ์เขียว) ที่กรมศุลกากรเห็นชอบแล้ว อาณาเขตที่ขอจัดตั้งคลังสินค้าทัณฑ์บนฯ ต้องมีรั้วล้อมรอบ ประตูเข้า-ออก และอาคารต้องมั่นคงแข็งแรง เว้นแต่โดยสภาพของกิจการไม่จำเป็นต้องมีรั้วและบริเวณหรือโดยสภาพแวดล้อมสามารถดำเนินการก่อสร้างสิ่งอื่นทดแทนรั้วได้  
8) จัดให้มีสถานที่อันควรสำหรับเป็นที่ทำการของเจ้าหน้าที่ศุลกากร  
9) การจัดสถานที่ การควบคุม การเก็บรักษาของและการขนส่ง ตลอดจนอุปกรณ์เครื่องมือที่ใช้จะต้องให้ทั้งความสะดวกและความรัดกุมเพียงพอ  
10) จัดให้มีเครื่องมือ เครื่องใช้ และอุปกรณ์ที่ทันสมัยอื่น ๆ เพื่อให้เจ้าหน้าที่ศุลกากรใช้สนับสนุนการปฏิบัติงานและเพิ่มประสิทธิภาพการบริหารจัดการในคลังสินค้าทัณฑ์บนฯ เช่น ระบบกล้องโทรทัศน์วงจรปิด (CCTV) ที่มีความสามารถในการบันทึกภาพเหตุการณ์บุคคล หมายเลขทะเบียนยานพาหนะ หมายเลขตู้คอนเทนเนอร์ และ/หรือสิ่งที่ผ่านเข้า-ออก และสามารถเปิดตรวจสอบข้อมูลย้อนหลังได้ไม่น้อยกว่า 60 วัน มีเครื่องชั่งน้ำหนักอิเล็กทรอนิกส์ มีระบบควบคุมการนำเข้าเก็บ การปล่อยของออก การเคลื่อนย้ายของที่รัดกุม และระบบควบคุมอื่นๆ ตามความจำเป็นที่กรมศุลกากรจะกำหนด และต้องดูแลเครื่องมือ เครื่องใช้ อุปกรณ์ ดังกล่าว ให้อยู่ในสภาพเรียบร้อยพร้อมที่จะใช้งานและตรวจสอบได้ตลอดเวลา  
11) มีระบบบัญชีที่ดีควบคุมด้วยระบบคอมพิวเตอร์ และเป็นระบบที่กรมศุลกากรสามารถตรวจสอบและควบคุมได้ และจะต้องเชื่อมต่อกับระบบศุลกากรอิเล็กทรอนิกส์ (TCES) ของกรมศุลกากรได้ โดยหลักฐานการควบคุมและทะเบียนทางบัญชีให้ใช้คอมพิวเตอร์ควบคุมตามแบบที่กรมศุลกากรกำหนด และจะต้องดูแลรักษาให้อยู่ในสภาพเรียบร้อยเป็นเวลาไม่น้อยกว่า 5 ปี นับแต่วันปล่อยของ และพร้อมที่จะให้พนักงานเจ้าหน้าที่ตรวจสอบได้ตลอดเวลา  
12) ยินยอมและให้ความสะดวกแก่เจ้าหน้าที่ศุลกากรในการเข้าไปปฏิบัติหน้าที่ในคลังสินค้าทัณฑ์บนได้ตลอดเวลา  
13) ต้องชำระค่าธรรมเนียมประจำปี ตามที่รัฐมนตรีกำหนดในกฎกระทรวง ค่าธรรมเนียมประจำปีจะสิ้นสุดในวันที่ 31 ธันวาคม ของทุกๆ ปี และจะต้องชำระค่าธรรมเนียมประจำปีถัดไปก่อนวันที่ 31 ธันวาคม ของปีปัจจุบัน  
14) ต้องปฏิบัติตามระเบียบข้อบังคับศุลกากร และคำสั่งอันชอบด้วยกฎหมายของเจ้าหน้าที่ศุลกากร  
  
วิธีการ  
1) ผู้ขออนุมัติจัดตั้งคลังสินค้าทัณฑ์บนสำหรับอู่ซ่อมหรือสร้างเรือ ต้องยื่นคำขอจัดตั้งคลังสินค้าทัณฑ์บนสำหรับอู่ซ่อมหรือสร้างเรือ ตามแบบที่กำหนดต่อฝ่ายจัดตั้งคลังสินค้าทัณฑ์บน ส่วนหลักเกณฑ์และทะเบียนสิทธิประโยชน์ สำนักสิทธิประโยชน์ทางภาษีอากร กรมศุลกากร พร้อมเอกสารประกอบตามที่แนบท้ายนี้  
2) ฝ่ายจัดตั้งคลังสินค้าทัณฑ์บน ส่วนหลักเกณฑ์และทะเบียนสิทธิประโยชน์ สำนักสิทธิประโยชน์ทางภาษีอากร ตรวจสอบคำขอจัดตั้งคลังสินค้าทัณฑ์บนสำหรับอู่ซ่อมหรือสร้างเรือ พร้อมเอกสารประกอบให้ถูกต้องครบถ้วนตามแบบแนบท้ายนี้ หากเห็นว่าคำขอไม่ถูกต้องหรือยังขาดเอกสารหรือหลักฐานใดให้แจ้งให้ผู้ยื่นคำขอทราบทันที ถ้าเป็นกรณีที่สามารถแก้ไขหรือเพิ่มเติมได้ในขณะนั้น ให้แจ้งให้ผู้ยื่นคำขอดำเนินการแก้ไขหรือยื่นเอกสารหรือหลักฐานเพิ่มเติมให้ครบถ้วน ถ้าเป็นกรณีที่ไม่อาจดำเนินการได้ในขณะนั้น ให้บันทึกความบกพร่องและรายการเอกสารหรือหลักฐานที่จะต้องยื่นเพิ่มเติม พร้อมทั้งกำหนดระยะเวลาที่ผู้ยื่นคำขอจะต้องดำเนินการแก้ไขหรือยื่นเพิ่มเติมไว้ และให้เจ้าหน้าที่ผู้รับเรื่องและผู้ยื่นคำขอลงนามไว้ในบันทึกนั้น และจัดทำสำเนามอบให้ผู้ยื่นคำขอไว้เป็นหลักฐาน 1 ฉบับ ทั้งนี้ หากครบกำหนดระยะเวลาแล้ว ผู้ยื่นคำขอไม่ได้มาดำเนินการให้ครบถ้วนให้ถือว่าคำขอนั้นเป็นอันยกเลิก  
3) เมื่อเอกสารถูกต้องครบถ้วน ให้ส่วนหลักเกณฑ์และทะเบียนสิทธิประโยชน์ ส่วนตรวจสอบคลังสินค้าทัณฑ์บน สำนักสิทธิประโยชน์ทางภาษีอากร และหน่วยงานที่มีหน้าที่กำกับดูแลคลังสินค้าทัณฑ์บนไปตรวจสอบสถานที่ที่ขออนุมัติจัดตั้งพร้อมทั้งสรุปความเห็นเสนออธิบดีหรือผู้ที่อธิบดีมอบหมายเพื่อพิจารณาอนุมัติในหลักการให้จัดตั้งคลังสินค้าทัณฑ์บน ทั้งนี้ ต้องดำเนินการให้แล้วเสร็จภายใน 30 วันทำการ นับแต่วันที่ได้รับเอกสารครบถ้วนถูกต้องและตรวจสอบสถานที่แล้ว  
4) เมื่อผู้ขออนุมัติจัดตั้งฯ ซึ่งได้รับอนุมัติในหลักการได้จัดเตรียมอาคารสถานที่และจัดหาเครื่องมือ เครื่องใช้ในการตรวจสอบสินค้า อุปกรณ์สำนักงาน ระบบควบคุมต่างๆ และระบบคอมพิวเตอร์ที่สามารถเชื่อมโยงกับระบบคอมพิวเตอร์ของกรมศุลกากรครบถ้วนถูกต้องตามรูปแบบที่กรมศุลกากรกำหนด และแจ้งกรมศุลกากรทราบเพื่อขอเปิดดำเนินการแล้ว ให้ฝ่ายจัดตั้งคลังสินค้าทัณฑ์บน ส่วนหลักเกณฑ์และทะเบียนสิทธิประโยชน์ ส่วนตรวจสอบคลังสินค้าทัณฑ์บน สำนักสิทธิประโยชน์ทางภาษีอากร และหน่วยงานที่กำกับดูแลคลังสินค้าทัณฑ์บนไปตรวจสอบความพร้อมในการเปิดดำเนินการ  
5) หากผู้ขอจัดตั้งได้ปฏิบัติตามหลักเกณฑ์และเงื่อนไขที่กำหนดครบถ้วน พร้อมทั้งทำสัญญาประกันและทัณฑ์บน ชำระค่าธรรมเนียมประจำปีตามอัตราที่กำหนดในกฎกระทรวง และวางหนังสือค้ำประกันของธนาคารจำนวน 1 ล้านบาท ตามแบบที่กรมศุลกากรกำหนด ให้ฝ่ายจัดตั้งคลังสินค้าทัณฑ์บนสรุปเรื่องเสนออธิบดีหรือผู้ที่อธิบดีมอบหมาย เพื่ออนุมัติให้เปิดดำเนินการและลงนามรับสัญญาประกันและทัณฑ์บน พร้อมทั้งแจ้งผลการพิจารณาและส่งมอบสัญญาประกันและทัณฑ์บนแก่ผู้ได้รับอนุมัติให้จัดตั้งต่อไป ทั้งนี้ ต้องดำเนินการให้แล้วเสร็จภายในกำหนด 30 วันทำการ นับจากวันตรวจสอบว่า สถานที่มีความพร้อมในการเปิดดำเนินการ และให้บันทึกผลการอนุมัติให้เปิดดำเนินการเข้าสู่ระบบทะเบียนผู้ประกอบการที่ได้รับสิทธิประโยชน์ทางภาษีอากรตามระเบียบที่ศุลกากรกำหนด  
  
เงื่อนไข  
1. การเก็บของในคลังสินค้าทัณฑ์บน ต้องแยกเก็บของที่มีสัญญาจ้างกับของคงคลังออกจากกัน และจะต้องจัดแยกประเภทเป็นหมวดหมู่ เว้นช่องทางให้พนักงานเจ้าหน้าที่ศุลกากรสามารถตรวจสอบได้โดยสะดวกและทั่วถึง  
2. ให้เป็นหน้าที่ของคลังสินค้าทัณฑ์บนสำหรับอู่ซ่อมหรือสร้างเรือ ในการจัดทำบัญชีรายละเอียด การนำของออกจากคลังสินค้าทัณฑ์บนสำหรับอู่ซ่อมหรือสร้างเรือ ตามแบบที่กรมศุลกากรกำหนด เพื่อใช้ประกอบการควบคุมสินค้าของเจ้าหน้าที่กำกับคลังสินค้าทัณฑ์บน  
3. ของที่นำเข้าเก็บในคลังสินค้าทัณฑ์บนสำหรับอู่ซ่อมหรือสร้างเรือ สามารถเก็บได้ 3 ปี นับแต่วันนำเข้า  
  
หมายเหตุ  
  
1. การนับระยะเวลาตามกฎหมายที่กำหนดระยะเวลาข้างต้นจะเริ่มนับ ดังนี้  
  
  
  
 -ขั้นตอนการอนุมัติในหลักการให้จัดตั้งคลังสินค้าทัณฑ์บนสำหรับอู่ซ่อมหรือสร้างเรือจะเริ่มระยะเวลาตั้งแต่วันที่ได้รับเอกสารครบถ้วนถูกต้องและตรวจสอบสถานที่แล้ว  
  
  
  
 -ขั้นตอนการอนุมัติให้เปิดดำเนินการคลังสินค้าทัณฑ์บนสำหรับอู่ซ่อมหรือสร้างเรือจะเริ่มระยะเวลาตั้งแต่วันที่ไปตรวจสอบสถานที่ว่ามีความพร้อมในการเปิดดำเนินการ และผู้ขออนุมัติจัดตั้งคลังสินค้าทัณฑ์บนสำหรับอู่ซ่อมหรือสร้างเรือมาทำสัญญาประกันและทัณฑ์บน ชำระค่าธรรมเนียมประจำปีตามอัตราที่กำหนดในกฎกระทรวง และวางหนังสือค้ำประกันของธนาคารตามแบบที่กรมศุลกากรกำหนด  
  
\*\* ทั้งนี้จะมีการแจ้งผลการพิจารณาให้ผู้ยื่นคำขอทราบ ภายใน 7 วันทำการนับแต่วันที่พิจารณาแล้ว  
  
2. การจัดเก็บค่าธรรมเนียมตามกฎกระทรวง ฉบับที่ 142 (พ.ศ.2546) ออกตามความในพระราชบัญญัติศุลกากร พระพุทธศักราช 2469 ใบแนบ ศ.6 อัตราค่าธรรมเนียมสำหรับโรงพักสินค้า คลังสินค้าทัณฑ์บน และเขตปลอดอากร ดังนี้  
  
  
  
 -สำหรับคลังสินค้าทัณฑ์บนตาม มาตรา 8  
  
  
  
 (ก) คลังสินค้าทัณฑ์บนประเภทอู่ซ่อมสร้างเรือหรืออากาศยาน แห่งละ 10,000 บาท ต่อปี  
  
  
  
 (ข) คลังสินค้าทัณฑ์บนอื่นๆ แห่งละ 30,000 บาท ต่อปี  
  
  
  
 -สำหรับคลังสินค้าทัณฑ์บนตาม มาตรา 8 ทวิ  
  
  
  
 (ก) คลังสินค้าทัณฑ์บนสำหรับแสดงและขายของที่เก็บในคลังสินค้าทัณฑ์บน แห่งละ 30,000 บาท ต่อปี  
  
  
  
 (ข) คลังสินค้าทัณฑ์บนประเภทโรงผลิตสินค้า แห่งละ 10,000 บาท ต่อปี  
  
  
  
 (ค) คลังสินค้าทัณฑ์บนอื่นๆ แห่งละ 30,000 บาท ต่อปี  
  
  
  
3. การจัดเก็บค่าธรรมเนียมตามกฎกระทรวง ฉบับที่ 144 (พ.ศ.2547) ออกตามความในพระราชบัญญัติศุลกากร พระพุทธศักราช 2469 ใบแนบ ศ.4 อัตราค่าเดินทางและค่าธรรมเนียมประจำวันสำหรับพนักงานประจำการนอกเขตที่ทำการศุลกากรหรือทำการพิเศษ ดังนี้  
  
  
  
 - ค่าธรรมเนียมประจำวัน ประจำการระหว่างเวลา 06.00 น. ถึง 18.00 น.  
  
  
  
 (ก) ศุลการักษ์ หรือเจ้าหน้าที่ที่มีตำแหน่งต่ำกว่านายตรวจศุลกากร 70 บาท  
  
  
  
 (ข) นายตรวจศุลกากร หรือเจ้าหน้าที่ที่มีตำแหน่งเทียบเท่านายตรวจศุลกากร 200 บาท  
  
  
  
 (ค) นายด่านศุลกากร สารวัตรศุลกากร หรือเจ้าหน้าที่ที่มีตำแหน่งเทียบเท่าสารวัตร ศุลกากร 400 บาท  
  
  
  
4. การดำเนินการติดตั้งระบบเครือข่ายคอมพิวเตอร์ที่เชื่อมโยงกับกรมศุลกากร ผู้ขออนุมัติจัดตั้งคลังสินค้าทัณฑ์บนจะต้องดำเนินการตามหนังสือของส่วนพัฒนาคอมพิวเตอร์และเครือข่าย สำนักเทคโนโลยีสารสนเทศและการสื่อสาร ที่ กค 0515(3)/531 ลงวันที่ 3 กันยายน 2557  
  
  
  
5. ระบบบัญชีที่ควบคุมด้วยระบบคอมพิวเตอร์ ต้องสามารถแสดงรายละเอียดเกี่ยวกับการควบคุมบัญชีสินค้านำเข้า-ส่งออก สินค้าคงเหลือ และสามารถจัดทำรายงานส่งกรมศุลกากรได้ตามประกาศสำนักสิทธิประโยชน์ทางภาษีอากร ที่ 11/2557  
  
  
  
6.ค่าธรรมเนียมคู่มือสำหรับประชาชน แผ่นละ 40 บาท  
  
  
  
หมายเหตุ  
  
\*\* ขั้นตอนการดำเนินงานตามคู่มือจะเริ่มนับระยะเวลาตั้งแต่เจ้าหน้าที่ตรวจสอบเอกสารครบถ้วนตามที่ระบุไว้ในคู่มือประชาชนเรียบร้อยแล้ว

**ช่องทางการให้บริการ**

|  |  |
| --- | --- |
| **สถานที่ให้บริการ**  (หมายเหตุ: -)  ฝ่ายจัดตั้งคลังสินค้าทัณฑ์บน ส่วนหลักเกณฑ์และทะเบียนสิทธิประโยชน์ สำนักสิทธิประโยชน์ทางภาษีอากร กรมศุลกากร เลขที่ 1 ถนนสุนทรโกษา เขตคลองเตย กรุงเทพฯ 10110 โทร.02-6676534/ติดต่อด้วยตนเอง ณ หน่วยงาน | **ระยะเวลาเปิดให้บริการ** เปิดให้บริการวัน จันทร์ ถึง วันศุกร์ (ยกเว้นวันหยุดที่ทางราชการกำหนด) ตั้งแต่เวลา 08:30 - 16:30 น. (มีพักเที่ยง) |

**ขั้นตอน ระยะเวลา และส่วนงานที่รับผิดชอบ**

**ระยะเวลาในการดำเนินการรวม :** 30 วันทำการ

| **ลำดับ** | **ขั้นตอน** | **ระยะเวลา** | **ส่วนที่รับผิดชอบ** |
| --- | --- | --- | --- |
| 1) | **การตรวจสอบเอกสาร**  เจ้าหน้าที่ผู้รับเรื่องตรวจสอบคำขอจัดตั้งคลังสินค้าทัณฑ์บนสำหรับอู่ซ่อมหรือสร้างเรือและเอกสารประกอบให้ถูกต้องครบถ้วน  (หมายเหตุ: (กรณีเนื้อหาที่ปรากฏในคำขอและเอกสารหลักฐานไม่ชัดเจน เจ้าหน้าที่อาจแจ้งให้ผู้ยื่นคำขอชี้แจงรายละเอียดเพิ่มเติม )) | 1 วันทำการ | สำนักสิทธิประโยชน์ทางภาษีอากร |
| 2) | **การพิจารณา**  เจ้าหน้าที่ไปตรวจสอบสถานที่ที่ขออนุมัติจัดตั้งคลังฯ  (หมายเหตุ: -) | 1 วันทำการ | สำนักสิทธิประโยชน์ทางภาษีอากร |
| 3) | **การพิจารณา**  เจ้าหน้าที่ตรวจสอบประวัติการกระทำความผิด  (หมายเหตุ: (นับแต่วันที่ได้รับเอกสารครบถ้วนถูกต้องและตรวจสอบสถานที่แล้ว)) | 7 วันทำการ | สำนักสิทธิประโยชน์ทางภาษีอากร |
| 4) | **การพิจารณา**  เจ้าหน้าที่สรุปความเห็นเสนอเพื่อพิจารณาอนุมัติในหลักการให้จัดตั้งคลังสินค้าทัณฑ์บนฯ  (หมายเหตุ: -) | 17 วันทำการ | สำนักสิทธิประโยชน์ทางภาษีอากร |
| 5) | **การพิจารณา**  อธิบดี/ผู้ที่ได้รับมอบหมาย พิจารณาอนุมัติในหลักการให้จัดตั้งคลังสินค้าทัณฑ์บนฯ /  เจ้าหน้าที่แจ้งผลการพิจารณาให้ผู้ขอจัดตั้งฯ ทราบ  (หมายเหตุ: -) | 4 วันทำการ | สำนักสิทธิประโยชน์ทางภาษีอากร |

**รายการเอกสาร หลักฐานประกอบ**

| **ลำดับ** | **ชื่อเอกสาร จำนวน และรายละเอียดเพิ่มเติม (ถ้ามี)** | **หน่วยงานภาครัฐผู้ออกเอกสาร** |
| --- | --- | --- |
| 1) | **บัตรประจำตัวประชาชน**  **ฉบับจริง** 1 ฉบับ  **สำเนา** 2 ฉบับ  **หมายเหตุ** - | กรมการปกครอง |
| 2) | **หนังสือเดินทาง**  **ฉบับจริง** 1 ฉบับ  **สำเนา** 2 ฉบับ  **หมายเหตุ** (กรณีเป็นชาวต่างชาติ) | กรมการกงสุล |
| 3) | **ใบอนุญาตทำงานในประเทศไทยของกรรมการผู้มีอำนาจกระทำการแทนบริษัท**  **ฉบับจริง** 0 ฉบับ  **สำเนา** 2 ฉบับ  **หมายเหตุ** (กรณีเป็นชาวต่างชาติ) | ศูนย์บริการวีซ่าและใบอนุญาตทำงาน |
| 4) | **หนังสือมอบอำนาจกระทำการแทน**  **ฉบับจริง** 2 ฉบับ  **สำเนา** 0 ฉบับ  **หมายเหตุ** (กรณีกรรมการบริษัทฯไม่ได้ยื่นคำขอด้วยตัวเอง • บัตรประจำตัวประชาชนของผู้รับมอบอำนาจ • บัตรประจำตัวประชาชนของกรรมการผู้มีอำนาจกระทำการแทนบริษัท ) | - |
| 5) | **ใบทะเบียนบริษัท**  **ฉบับจริง** 0 ฉบับ  **สำเนา** 2 ฉบับ  **หมายเหตุ** - | กรมพัฒนาธุรกิจการค้า |
| 6) | **หนังสือรับรองนิติบุคคล**  **ฉบับจริง** 1 ฉบับ  **สำเนา** 1 ฉบับ  **หมายเหตุ** (• ออกให้ไม่เกิน 6 เดือน • มีวัตถุประสงค์สอดคล้องกับที่ขอจัดตั้ง • สถานที่ที่ขอจัดตั้งได้จดทะเบียนสาขาแล้ว ) | กรมพัฒนาธุรกิจการค้า |
| 7) | **หนังสือบริคณห์สนธิ**  **ฉบับจริง** 0 ฉบับ  **สำเนา** 2 ฉบับ  **หมายเหตุ** - | กรมพัฒนาธุรกิจการค้า |
| 8) | **บัญชีรายชื่อผู้ถือหุ้น**  **ฉบับจริง** 0 ฉบับ  **สำเนา** 2 ฉบับ  **หมายเหตุ** - | กรมพัฒนาธุรกิจการค้า |
| 9) | **ใบทะเบียนภาษีมูลค่าเพิ่ม (แบบ ภ.พ.20)**  **ฉบับจริง** 0 ฉบับ  **สำเนา** 2 ฉบับ  **หมายเหตุ** - | กรมสรรพากร |
| 10) | **แบบคำขอจัดตั้งคลังสินค้าทัณฑ์บนสำหรับอู่ซ่อมหรือสร้างเรือ**  **ฉบับจริง** 2 ฉบับ  **สำเนา** 0 ฉบับ  **หมายเหตุ** - | กรมศุลกากร |
| 11) | **เอกสารแสดงสิทธิอันชอบด้วยกฎหมายในที่ดิน สิ่งปลูกสร้าง ที่ขอจัดตั้ง**  **ฉบับจริง** 0 ฉบับ  **สำเนา** 2 ฉบับ  **หมายเหตุ** (- สำเนาโฉนดที่ดิน - หนังสือแสดงกรรมสิทธิ์ในที่ดิน - สัญญาเช่า - กรณีนำที่ดินไปจำนอง ต้องมีหนังสือยินยอมจากผู้รับจำนองให้นำที่ดินดังกล่าวมาจัดตั้งคลังสินค้าทัณฑ์บนได้ - กรณีที่ที่ดินจัดตั้งประกอบด้วยโฉนดหลายฉบับ ให้บริษัทแสดงแจกแจงรายละเอียดเป็นรูปภาพว่าพื้นที่จัดตั้งอยู่บนโฉนดใดบ้าง - เอกสารอื่นๆ) | - |
| 12) | **ใบอนุญาตตั้งโรงงาน**  **ฉบับจริง** 0 ฉบับ  **สำเนา** 2 ฉบับ  **หมายเหตุ** - | กรมโรงงานอุตสาหกรรม |
| 13) | **ใบอนุญาตประกอบกิจการโรงงาน**  **ฉบับจริง** 0 ฉบับ  **สำเนา** 2 ฉบับ  **หมายเหตุ** (- ใบอนุญาตประกอบกิจาการโรงงานของกระทรวงอุตสาหกรรม (ร.ง.4) - เอกสารอื่นๆ ) | กรมโรงงานอุตสาหกรรม |
| 14) | **หนังสือรับรองความสามารถจากสำนักส่งเสริมการขนส่งทางน้ำและพาณิชย์นาวี ว่าด้วยขีดความสามารถในการซ่อมหรือสร้างเรือเดินทะเล หรือส่วนของเรือเดินทะเลที่มีขนาดเกินกว่า 60 ตันกรอสขึ้นไป**  **ฉบับจริง** 0 ฉบับ  **สำเนา** 2 ฉบับ  **หมายเหตุ** - | กรมเจ้าท่า |
| 15) | **งบการเงิน 3 ปี ย้อนหลัง ที่มีการรับรองจากผู้ตรวจสอบบัญชีแล้ว**  **ฉบับจริง** 0 ฉบับ  **สำเนา** 2 ฉบับ  **หมายเหตุ** (งบการเงิน 3 ปี ย้อนหลัง ที่ผ่านการตรวจสอบและรับรองจากผู้ตรวจสอบบัญชีแล้ว - งบการเงินปี ........................ ถึงปี .................................. - กำไรในปี .........................../ ขาดทุนในปี........................ - กรณีขาดทุน ต้องมีหนังสือชี้แจงการขาดทุน - กรณีบริษัทใหม่ ไม่มีงบการเงินย้อนหลัง ให้ยื่นเอกสารประมาณการรายรับ-รายจ่ายล่วงหน้า 2 ปี ) | - |
| 16) | **แบบแปลนแผนผัง โดยใช้พิมพ์เขียว ขนาด A2 (40 X 60 ซม.)**  **ฉบับจริง** 4 ฉบับ  **สำเนา** 0 ฉบับ  **หมายเหตุ** - | - |
| 17) | **ภาพถ่ายสีของสถานที่ที่ขอจัดตั้งคลังฯ ติดลงในกระดาษ A4 หน้าละ 2 ภาพพร้อมพิมพ์คำบรรยายใต้ภาพทุกภาพ**  **ฉบับจริง** 2 ฉบับ  **สำเนา** 0 ฉบับ  **หมายเหตุ** - | - |
| 18) | **เอกสารแสดงรายละเอียดเกี่ยวกับระบบการควบคุมภายใน**  **ฉบับจริง** 2 ฉบับ  **สำเนา** 0 ฉบับ  **หมายเหตุ** (วิธีการเก็บรักษาและระบบรักษาความปลอดภัยในการเก็บรักษาของในคลังฯ - เงื่อนไขในการเก็บรักษาและเอาของออกจากคลังฯ - ระบบควบคุมของในคลังฯ - ระบบการขนส่งเพื่อนำของเข้าในหรือออกจากคลังฯ) | - |
| 19) | **เอกสารแสดงรายละเอียดเกี่ยวกับอุปกรณ์และเครื่องมือเครื่องใช้สำหรับคลังฯ**  **ฉบับจริง** 2 ฉบับ  **สำเนา** 0 ฉบับ  **หมายเหตุ** - | - |
| 20) | **เอกสารแสดงรายละเอียดเกี่ยวกับชนิดของที่จะเก็บในคลังฯ**  **ฉบับจริง** 2 ฉบับ  **สำเนา** 0 ฉบับ  **หมายเหตุ** - | - |
| 21) | **เอกสารแสดงรายละเอียดระบบควบคุมบัญชีสินค้านำเข้า-ส่งออก สินค้าคงเหลือที่สามารถจัดทำรายงานส่งกรมศุลกากรได้ตาม ประกาศ สสอ.ที่ 11/2557**  **ฉบับจริง** 2 ฉบับ  **สำเนา** 0 ฉบับ  **หมายเหตุ** - | - |

**ค่าธรรมเนียม**

| **ลำดับ** | **รายละเอียดค่าธรรมเนียม** | **ค่าธรรมเนียม (บาท / ร้อยละ)** |
| --- | --- | --- |
| 1) | **การจัดเก็บค่าธรรมเนียมตามกฎกระทรวง ฉบับที่ 142 (พ.ศ.2546) ออกตามความในพระราชบัญญัติศุลกากร พระพุทธศักราช 2469**  (หมายเหตุ: (ต้องชำระค่าธรรมเนียมประจำปี ตามที่รัฐมนตรีกำหนดในกฎกระทรวง ในอัตรา แห่งละ 10,000 บาทต่อปี ค่าธรรมเนียมประจำปีจะสิ้นสุดในวันที่ 31 ธันวาคม ของทุกๆ ปี และจะต้องชำระค่าธรรมเนียมประจำปีถัดไปก่อนวันที่ 31 ธันวาคม ของปีปัจจุบัน)) | **ค่าธรรมเนียม** 10,000 บาท |
| 2) | **การจัดเก็บค่าธรรมเนียมตามกฎกระทรวง ฉบับที่ 144 (พ.ศ.2547) ออกตามความในพระราชบัญญัติศุลกากร พระพุทธศักราช 2469**  (หมายเหตุ: (ใบแนบ ศ.4 อัตราค่าเดินทางและค่าธรรมเนียมประจำวันสำหรับพนักงานประจำการนอกเขตที่ทำการศุลกากรหรือทำการพิเศษ ดังนี้ - ค่าธรรมเนียมประจำวัน  ประจำการระหว่างเวลา 06.00 น. ถึง 18.00 น. (ก) ศุลการักษ์ หรือเจ้าหน้าที่ที่มีตำแหน่งต่ำกว่านายตรวจศุลกากร 70 บาท (ข) นายตรวจศุลกากร หรือเจ้าหน้าที่ที่มีตำแหน่งเทียบเท่านายตรวจศุลกากร 200 บาท (ค) นายด่านศุลกากร สารวัตรศุลกากร หรือเจ้าหน้าที่ที่มีตำแหน่งเทียบเท่าสารวัตร ศุลกากร 400 บาท)) | **ค่าธรรมเนียม** 1,600 บาท |

**ช่องทางการร้องเรียน แนะนำบริการ**

| **ลำดับ** | **ช่องทางการร้องเรียน / แนะนำบริการ** |
| --- | --- |
| 1) | ระฆังศุลกากรของสำนักสิทธิประโยชน์ทางภาษีอากร โทร.02-6676010  (หมายเหตุ: -) |
| 2) | โทรศัพท์สายด่วนศุลกากร 1332 ในวันและเวลาราชการ  (หมายเหตุ: -) |
| 3) | โทรสารหมายเลข 0 2671 5250  (หมายเหตุ: -) |
| 4) | ไปรษณีย์โดยทำเป็นหนังสือส่งมาที่ กลุ่มคุ้มครองและส่งเสริมจริยธรรม กรมศุลกากร ถนนสุนทรโกษา แขวงคลองเตย เขตคลองเตย กรุงเทพมหานคร 10110  (หมายเหตุ: -) |
| 5) | จดหมายอิเล็กทรอนิกส์ (e-Mail) ที่ ctc@customs.go.th  (หมายเหตุ: -) |
| 6) | สื่อสารมวลชน  (หมายเหตุ: (กรณีที่หัวหน้ากลุ่มคุ้มครองจริยธรรมของกรมศุลกากรเห็นควรรับเป็นเรื่องร้องเรียน )) |
| 7) | ติดต่อด้วยตนเองในวันและเวลาราชการ ณ กลุ่มคุ้มครองและส่งเสริมจริยธรรม กรมศุลกากร ถนนสุนทรโกษา แขวงคลองเตย เขตคลองเตย กรุงเทพมหานคร  (หมายเหตุ: -) |
| 8) | ศูนย์บริการศุลกากร (โทร. 1164) หรือหน่วยงานภาครัฐอื่น  (หมายเหตุ: -) |
| 9) | ศูนย์บริการประชาชน สำนักปลัดสำนักนายกรัฐมนตรี  (หมายเหตุ: ( เลขที่ 1 ถ.พิษณุโลก เขตดุสิต กทม. 10300 / สายด่วน 1111 / www.1111.go.th / ตู้ ปณ.1111 เลขที่ 1 ถ.พิษณุโลก เขตดุสิต กทม. 10300)) |

**แบบฟอร์ม ตัวอย่างและคู่มือการกรอก**

| **ลำดับ** | **ชื่อแบบฟอร์ม** |
| --- | --- |
| 1) | คำขอจัดตั้งคลังสินค้าทัณฑ์บนสำหรับอู่ซ่อมหรือสร้างเรือ  (หมายเหตุ: -) |

**หมายเหตุ**

-

เอกสารฉบับนี้ดาวน์โหลดจากเว็บไซต์ศูนย์รวมข้อมูลการติดต่อราชการ

[www.info.go.th](http://www.info.go.th)

วันที่คู่มือมีผลบังคับใช้: 21/07/2558